PRIJEDLOG ODLUKE
Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 32. Statuta Grada Kutine (Službene novine Grada Kutine br. 6/09, 3/13 i 4/13 – pročišćeni tekst, 2/18, 2/20 i 2/21), Gradsko vijeće Grada Kutine na  ___. sjednici, održanoj ______2022. godine, donijelo je
ODLUKU
 o načinu izbora i uvjetima za kandidate koji se predlažu za članove upravnih tijela i nadzornih odbora trgovačkih društava u kojima Grad Kutina ima dionice ili udjele u vlasništvu
Članak 1.

Ovom Odlukom uređuje se način izbora i uvjeti koje moraju ispunjavati kandidati za članove upravnih tijela i nadzornih odbora trgovačkih društava u kojima Grad Kutina ima dionice ili udjele u većinskom vlasništvu (kapitalu društva); u daljnjem tekstu: trgovačka društva; visina naknade za rad, te druga pitanja bitna za obavljanje poslova člana nadzornog odnosno upravnog tijela, ako je to sukladno društvenom ugovoru/izjavi o osnivanju društva ili posebnom zakonu.

Izrazi koji se koriste u ovoj Odluci za osobe u muškom rodu, uporabljeni su neutralno i odnose se na muške i ženske osobe.

Članak 2.

Za člana nadzornog, odnosno upravnog tijela trgovačkog društva predložit će se Skupštini društva osoba koja, osim uvjeta propisanih Zakonom o trgovačkim društvima, ispunjava i slijedeće uvjete:

1. da ima završen diplomski sveučilišni studij ili specijalistički diplomski stručni studij kojim se stječe 300 ECTS bodova ili četverogodišnji studij kojim se stjecala visoka stručna sprema po ranijim propisima (magistar struke ili stručni specijalist ili VSS odgovarajuće struke) ili završen stručni preddiplomski studij od najmanje tri godine i 180 ili više ECTS bodova (stručni prvostupnik, baccalaureus), najmanje 5 godina radnog iskustva na odgovarajućim poslovima u struci, od čega najmanje 3 godine radnog iskustva na poslovima upravljanja (kao član uprave trgovačkog društva, vlasnik obrta, rukovoditelj…) ili

2. da ima završenu srednju stručnu spremu, najmanje 10 godina radnog iskustva na odgovarajućim poslovima u struci, od čega najmanje 5 godina radnog iskustva na poslovima upravljanja (kao član uprave trgovačkog društva, vlasnik obrta…); 
3. da u odnosu na kandidata za člana upravnog tijela ne postoje okolnosti iz članka 239. stavka 2. Zakona o trgovačkim društvima, a u odnosu na kandidata za člana nadzornog odbora ne postoje okolnosti iz članka 255. stavka 2. Zakona o trgovačkim društvima
4. da se kao fizička osoba ne bavi poslovima iz predmeta poslovanja trgovačkog društva, odnosno da se tim poslovima ne bavi pravna osoba čiji je on član, izvršni direktor, član uprave ili član nadzornog odbora odnosno upravnog tijela;

5. da članstvom u nadzornom, odnosno upravnom tijelu trgovačkog društva ne bi došao u sukob interesa prema Zakonu o sprječavanju sukoba interesa;

6. da je upoznat s područjem djelatnosti društva i pripadajućim propisima
7. da ispunjava i druge uvjete koji ovise o specifičnoj prirodi i djelatnosti pojedinog trgovačkog društva.

Članak 3.
Postupak predlaganja izbora članova upravnih tijela započinje objavljivanjem javnog natječaja u javnom glasilu i/ili internetskim stranicama Grada Kutine. 
O objavljivanju javnog natječaja iz stavka 1. ovoga članka odlučuje zaključkom gradonačelnik Grada Kutine (u daljnjem tekstu: gradonačelnik). Postupak natječaja provodi nadležni upravni odjel Grada Kutine.

Tekst javnog natječaja sadrži najmanje podatke o uvjetima koje kandidati moraju ispunjavati, rokovima za podnošenje prijave i popis dokumentacije koju je potrebno priložiti uz prijavu.

Prijave kandidata za članove upravnih tijela trgovačkih društava podnose se Gradu Kutini u pisanom obliku, u roku od 15 dana od dana objavljivanja javnog natječaja. 

Nepravovremene i nepotpune prijave na javni natječaj ne uzimaju se u razmatranje. 
Nakon pregleda i ocjene ponuda, nadležni upravni odjel prijave svih kandidata dostavlja gradonačelniku koji s istima obavlja razgovor (intervju).
Na temelju rezultata provedenog postupka natječaja, gradonačelnik predlaže skupštini društva kandidata/e za članove upravnog tijela trgovačkog društva.
Članove nadzornog odbora gradonačelnik predlaže skupštini društva zaključkom, uz prethodnu provjeru ispunjavanja uvjeta iz čl. 2. ove Odluke, koji postupak provodi nadležni upravni odjel Grada Kutine. Daljnji tijek postupka izbora kandidata za nadzorni odbor odvija se uz primjenu st. 6. i 7. ovog članka.
Članak 4.

Osobe koje se predlažu za kandidata za člana nadzornog odbora ili upravnog tijela dostavljaju životopis i potrebne dokaze o ispunjavanju uvjeta iz članka 2. ove Odluke nadležnom upravnom odjelu Grada Kutine.

Kandidati za člana  nadzornog odbora ili upravnog tijela trgovačkog društva o nepostojanju okolnosti iz članka 239. stavak 2. i 255. st. 2. Zakona o trgovačkim društvima i okolnosti iz članka 2. točke 3, 5 i 6. ove Odluke daju izjavu pod kaznenom i materijalnom odgovornošću, s ovjerenim potpisom kod javnog bilježnika, koja ne smije biti starija od 15 dana od dana podnošenja prijave na natječaj.

Članak 5.
Izabrani član nadzornog odbora trgovačkog društva ima pravo na naknadu za rad prema aktima pojedinog društva, a koja ne može biti viša od:

1. - KOMUNALNI SERVISI KUTINA d.o.o. Kutina

- Predsjednik nadzornog odbora 1.300,00 kuna mjesečno

- Član nadzornog odbora 800,00 kuna mjesečno

2. – MOSLAVINA d.o.o. Kutina

- Predsjednik nadzornog odbora 1.500,00 kuna mjesečno

- Član nadzornog odbora 1.000,00 kuna mjesečno

3. – EKO MOSLAVINA D.O.O. 

- Predsjednik nadzornog odbora 1.500,00 kuna mjesečno

- Član nadzornog odbora 1.000,00 kuna mjesečno
4. – RAZVOJNA AGENCIJA MRAV d.o.o. 

- Predsjednik nadzornog odbora 800,00 kuna mjesečno

- Član nadzornog odbora 500,00 kuna mjesečno
5. -MOSLAVAČKI LIST d.o.o.


-Predsjednik nadzornog odbora 800,00 kuna mjesečno


-Član nadzornog odbora 500,00 kuna mjesečno

Osim naknade iz prethodnog stavka članovi nadzornih odbora imaju pravo na naknadu putnih i drugih troškova sukladno posebnim propisima.

Članak 6.
Članovi nadzornih odbora odnosno upravnih tijela koji su imenovani do stupanja na snagu ove Odluke svoju dužnost obavljat će do isteka mandata na koji su izabrani, odnosno do prestanka mandata na koji su izabrani, sukladno uvjetima društvenog ugovora/izjave o osnivanju te Zakonu o trgovačkim društvima.
Članak 7.

Stupanjem na snagu ove Odluke prestaje važiti Odluka o načinu izbora i uvjetima za kandidate koji se predlažu za članove upravnih tijela i nadzornih odbora trgovačkih društava u kojima Grad Kutina ima dionice ili udjele u vlasništvu (Službene novine Grada Kutine, broj:  4/21). 
Stupanjem na snagu ove Odluke, gradonačelnik će pokrenuti postupke natječaja za izbor članova upravnih tijela u trgovačkim društvima iz čl. 1. ove Odluke u kojima članovi uprave nisu imenovani na mandat.
Članak 8.
Ova Odluka stupa na snagu osmog dana od dana objave u Službenim novinama Grada Kutine.

